數日春物甚麗坐閱歲華偶成古句
作者：程俱
朝代：宋

paragraphs: 東皇駕蒼龍，超忽了八區。
清明風從冰輪際，轉入厚地潛嘘嚅。
周行無間寂無迹，但見動植咸照蘇。
赩如醇醪入花骨，凍塊一一成豐腴。
花光照空日色醉，天宇蕩滉青蓮敷。
爛霞漲淥萬堆雪，剪刻不用施鉛朱。
銅丸晝漏五十刻，銜燭緩轡經天衢。
游人正與春物競，汲汲磨蟻同馳驅。
固知一氣共舒慘，機關默動非人須。
孰居無事主張是，繡黼萬象歸無餘。
青黄赤白豈有意，應見略似摩尼珠。
區中代謝未有極，故自有物無榮枯。